Ислъам диныр езыгъэджхэм Правительствэр адэкIи ядэIэпыкъунущ
Ислъам диныр щадж IуэхущIапIэхэм дяпэкIи ядэIэпыкъунущ къэралым и вуз нэхъыфIхэр. Путин Владимир апхуэдэу щыжиIащ Урысейм и муслъымэнхэм я дин зэгухьэныгъэ нэхъыщхьэхэмрэ Болгар ислъам академиемрэ я унафэщIхэм щахуэзам. Абы къыхигъэщхьэхукIащ щIалэгъуалэр гъуэгу тэмэмым тегъэувэнымкIэ ди щIэныгъэм увыпIэшхуэ зэриубыдыр. Къэралым и Iэтащхьэм апхуэдэу къыхигъэщхьэхукIащ Урысейм и муслъымэнхэм я дин зэгухьэныгъэ нэхъыщхьэхэм дунейпсо утыкум щрагъэкIуэкI лэжьыгъэми фIы куэд къызэрырикIуэр.
Урысейм ислъам диныр щадж и IуэхущIапIэхэм адэкIи ядэIэпыкъун зэрыхуейм теухуауэ Путин Владимир къипсэлъам и гугъу щищIым «Урысей зэкъуэт» партым и Къэбэрдей-Балъкъэр щIыналъэ къудамэм и секретарь, партым и фракцэу КъБР-м и Парламентым щыIэм и Iэтащхьэ, КъБР-м и Парламентым и УнафэщIым и къуэдзэ АфэщIагъуэ Михаил къигъэлъэгъуащ:
«Урысейм ислъам диныр щадж и IуэхущIапIэхэм ядэIэпыкъуным теухуауэ УФ-м и Президентым къыхилъхьар цIыхубэм я зэкъуэтыныгъэр гъэбыдэным хуэунэтIа лъэбакъуэщIэщ. Диным зыщиужьынур абы теухуа щIэныгъэр щрагъэджым дежщ. Абы и лъэныкъуэкIэ муслъымэнхэм я дежкIэ хуабжьу мыхьэнэшхуэ иIэщ Урысей Федерацэм и Президентым и жэрдэмым».
«Урысей зэкъуэтым» и Къэбэрдей-Балъкъэр
щIыналъэ къудамэм и пресс-IуэхущIапIэ.
